**ELŐTERJESZTÉS**

**A KÉPVISELŐ-TESTÜLET**

**2020. február 24-i rendes ülésére**

 **Előterjesztés**

**Civil szervezetek támogatásáról szóló 9/2017. (IV.04.) önkormányzati rendelet**

**módosításáról**

A napirendet tárgyaló ülés dátuma: 2020.02.24.

A napirendet tárgyaló ülés: Képviselő-testület

Az előterjesztést készítette: jegyző

Előterjesztő: polgármester

A napirendet tárgyaló ülés típusa: nyílt / zárt

A napirendet tárgyaló ülés típusa: rendes / rendkívüli

A határozat elfogadásához szükséges többség típusát: egyszerű / minősített

A szavazás módja: nyílt / titkos

**1. Előzmények, különösen az adott tárgykörben hozott korábbi testületi döntések és azok végrehajtásának állása: ----**

**2. Jogszabályi hivatkozások** : A helyi civil szervezetek részére nyújtható önkormányzati támogatásokról szóló 9/2017. (IV.04.) önkormányzati rendelet

**3. Költségkihatások és egyéb szükséges feltételeket, illetve megteremtésük javasolt forrásai:**

A költségvetésben biztosított pénzügyi források

**4. Tényállás bemutatása:**

Telki község Önkormányzat képviselő-testülete a helyi civil szervezetek részére nyújtható önkormányzati támogatásokról szóló 9/2017. (IV.04.) önkormányzati rendeletében szabályozta a helyi önszerveződő közösségek pénzügyi támogatásának rendjét.

A rendelet szerint a képviselő-testület az éves költségvetéséről szóló rendeletében keretet állapít meg az önszerveződő közösségek pénzügyi támogatásának céljára, s a keret felhasználásáról való döntés megfelelő előkészítése, az önszerveződő közösségek közötti esélyegyenlőség biztosítása érdekében pályázati rendszer keretében bírálja el a támogatások nyújtását.

Az elmúlt években a belső ellenőr által végzett vizsgálat több ponton javasolta a helyi rendelet pontosítását.

A módosítási javalatok

A rendeletben pontosabban meghatározásra kerül, hogy a támogatás milyen célra adható, ugyanis jelenleg csak a végzett tevékenység típusok vannak felsorolva, de az nem, hogy azon belül: pl. a szervezet működésére vagy a szervezet által rendezendő civil, ill. társadalmi tevékenységre fordítható a támogatás?

Szabályozni szükséges, hogy a támogatás fordítható-e a civil szervezet alaptevékenységéhez kapcsolódóan meghatározott célok megvalósításához szükséges támogatások felhasználására.

Szabályozni kell azt, hogy a nyújtott támogatás fordítható-e már ( a tárgyévben ) megvalósult rendezvényre-e, illetve lehetőség van arra, hogy a tényleges teljesítés átcsúszhat-e a megvalósítási időszakon időre?

A rendelet 2. számú függelékében a módosítás kitér arra, hogy élelmiszer beszerzésre, ill. ajándék vásárlására is felhasználható-e a támogatás, ugyanis ennek adóvonzata is lehet, illetve, hogy az elszámolás módja pontosításra kerül a rendeletben.

Telki, 2020. február 21.

Deltai Károly

polgármester

**Telki község Önkormányzat Képviselő-testületének**

**../2020. (II. .) önkormányzati rendelete**

**a helyi civil szervezetek részére nyújtható önkormányzati támogatásokról**

**szóló**

**9/2017.( IV.04.) önkormányzati rendelet módosításáról**

Telki község Önkormányzat Képviselő-testülete az Alaptörvény 32. cikk (2) bekezdésében kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 6. § a) pontjában meghatározott feladatkörében eljárva a helyi civil szervezetek részére nyújtható önkormányzati támogatásokról szóló 9/2017.(IV.04.) önkormányzati rendeletét ( a továbbiakban: Rendelet ) az alábbiak szerint módosítja:

**1.§**

A Rendelet 5.§. (4) bekezdés d.) pontja helyében az alábbi rendelkezés lép:

*d.) a civil szervezet által alaptevékenységéhez kapcsolódóan meghatározott célok támogatásához.*

**2.§.**

A Rendelet 8.§. -a az alábbi (2) bekezdéssel egészül ki.

*A civil szervezet által alaptevékenységéhez kapcsolódóan meghatározott célok támogatásához kapcsolódó kiadások esetén ösztöndíj, pénzbeli jutalom kifizetése, könyv – és ajándékutalvány juttatására fordítható költség is támogatható.*

**3.§.**

A Rendelet 11.§. (1) bekezdése helyébe az alábbi rendelkezés lép

1. *Az Önkormányzat a tulajdonát képező Telki Zöldmanó Óvoda, Kodolányi János Közösségi Ház és Könyvtár, valamint az önkormányzat részére biztosított ingyenes helyiséghasználat terhére, természetbeni támogatásként térítésmentes ingatlanhasználatot biztosíthat a helyi civil szervezetek feladatának ellátásához, és szervezett rendezvényeihez.*

**3.§.**

A Rendelet 17.§-a az alábbi (8) bekezdéssel egészül ki:

*(8) A támogatás keretében a pályázat benyújtását megelőzően a tárgyévben már megindult pályázati program is támogatható utófinanszírozással. A támogatás keretében elszámolható a tárgyévben pénzügyi teljesítéssel már igazolt, áthúzódó program megvalósítása is.*

 **4.§**

A Rendelet 2. számú függeléke a csatolt függelék szerint változik

 **5.§**

(1)A Rendelet többi része változatlan marad

(2)A rendelet a kihirdetést követő napon lép hatályba

 Deltai Károly dr. Lack Mónika

 polgármester jegyző

 **2. függelék**

**Az elszámolás rendje**

Az elszámolást postán vagy személyesen, magyar nyelven kell benyújtani.

Az elszámolás három részből áll:

I. Szakmai beszámoló

II. Pénzügyi-számviteli bizonylatok

III. Összesítő táblázat

I. A rövid írásos szakmai beszámoló tartalmazza a támogatás céljának megfelelő, az adott időszakban, a támogatási összeg felhasználásával végzett tevékenységek leírását.

II. A pénzügyi-számviteli bizonylatok köréből az alábbiak szükségesek az elszámoláshoz:

A Támogatott köteles a támogatási összeg és a saját forrás mértéke együttes összegével elszámolni.

A támogatási összeg erejéig az eredeti számlára kerüljön rávezetésre, mely támogatási keret felhasználására vonatkozik (záradékolás).

Az elszámolásban az igazolt és záradékolt számlákról, a pénzforgalmi bizonylatokról készült fénymásolatokat kell benyújtani. Minden számla másolatára rá kell vezetni, hogy „a bizonylat az eredetivel mindenben megegyezik”, melyet a Támogatott aláírásával és bélyegzőlenyomatával hitelesít.

1.Számlák

Az elszámolás során csak a számviteli jogszabályoknak megfelelően kiállított számlák fogadhatóak el. Az eredeti számlákra felvezetve a jogosult személynek igazolnia kell a támogatás céljának megfelelő felhasználást. Az eredeti számlákra a jogosult személynek fel kell vezetni a „Kifizetve a Telki Önkormányzattól ….. számú megállapodás / …számú határozat alapján kapott támogatás terhére” záradékot és a számlázás alapjául szolgáló szerződés számát is. Ha a bizonylat adataiból nem derül ki egyértelműen a gazdasági művelet tartalma, akkor azt a jogosultnak bizonyító erejű dokumentummal igazolnia kell.

2. Pénzforgalmi bizonylatok

Pénzforgalmi bizonylattal igazolni kell az elszámolásra benyújtott számla kifizetését (csekk, átutalási bizonylat, pénztárbizonylat). Az elszámolásban a pénzforgalmi bizonylat másolatát a hozzá tartozó számla másolatához kell tűzni.

3. Egyéb a felhasználást igazoló bizonylatok

A felhasználást igazoló bizonylatra azért van szükség, hogy nyomon követhető legyen a támogatásból vásárolt áru, szolgáltatás felhasználása.

Térítésmentes átadás esetén (pl. ajándék, vendéglátás) szükséges az átadásról, az igénybevevőkről névsort csatolni, melyet aláírásukkal hitelesítenek, melyből visszakereshető módon megállapítható a kedvezményezett személyek kiléte, majd a jegyzőkönyvet, névsort csatolni kell az elszámoláshoz. A befektetett eszközök esetén a támogatásból vásárolt immateriális jószág, illetve tárgyi eszköz használatba vételéről kiállított, a számviteli szabályok szerinti dokumentumot kell az elszámoláshoz mellékelni.

Élelmiszer beszerzése illetve ajándék vásárlása esetén a beszerzést terhelő reprezentációs adó megfizetéséről a támogatottnak nyilatkoznia kell, melyet az elszámoláshoz csatolni kell.

***Útiköltség felhasználás esteén az útiköltség csak számlával, hivatalos útnyilvántartással, aláírással együtt számolható el.***

III. Összesítő táblázat

Az elszámoláshoz mellékelni kell egy összesítő táblázatot a támogatás céljának megfelelő és elszámolásra benyújtott számlákról. A táblázatnak tartalmaznia kell a sorszámot, a számla számát, a szállító (számla kiállító) nevét, a számla kiállításának dátumát, a gazdasági művelet rövid leírását, a bruttó számlaértéket, a teljesítés dátumát és a számlák összértékét.